Volodymyr II Monomac'h

**Volodymyr II Vsevolodovytch Monomac'h** (ukraineg : Володи́мир II Все́володович Монома́х *Volodýmyr II Vsévolodovych Monomákh* ; 26 a viz Mae 1053 – 19 a viz Mae 1125) a voe priñs Smolensk (1073-1078), priñs Tchernigov (1078-1094), priñs Pereyaslavl (1094-1113 ha priñs Kyiv adalek 1113 betek e dremenvan e 1125.

Lakaet e vez da sant dindan an anv kristen Vasily ("Real") en Iliz ortodoks, ma vez lidet bep 6 a viz Mae

## Buhez
E 1043, Yaroslav I Kyiv (~978 – 1054) a voulc'has ur brezel etre Rous Kyiv hag Impalaeriezh Bizantion. Evit paouez gant ar brezel-se, ar priñs Vsevolod Yaroslavytch I Kyiv (~1030 – 1093) a zimezas dre ziplomatiezh gant ur vaouez a oa kar d'an impalaer Kustentin IX *Monomac'hos* ("A stourm e-unan"), alese lesanv e vab Volodymyr Vsevolodovytch.

En e gentelioù d'e vugale a skrivas e 1117, Volodymyr II a ziskleir endevout graet 83 beaj (eleze ergerzhioù-brezel) hir, bezañ dic'houest da gontañ ar re verroc'h, hag endevout skoulmet ar peoc'h 19 gwech gant ar Bolovtsied En deroù e vrezelie ouzh pobladoù ar stepennoù a-gevret gant e genderv Oleg I Svyaloslavitch Tchernigov, hogen goude bezañ bet kaset gant e dad da ren war Dchernigov e-lec'h Oleg, hennezh en em glevas gant ar Bolovtsied evit adkemer kêr. Adalek an darvoud-se e voe brezelioù garv etre ar gendirvi, a voe kendalc'het gant o bugale ha pelloc'h.

Er bloaz 1068, Volodymyr II Monomac'h a gevredas gant ar Bolovtsied. Adalek 1094 e stalias kêr-benn Rous Kyiv e Pereyaslav er Su en ur chom mestr war broviñsoù an Norzh, ma tiazezas meur a geoded evit unaniñ priñsed lec'hel Rous Kyiv enep pobladoù ar stepennoù, en o zouez kêr Vladimir er bloaz 1108 a zo en Oblast Vladimir e Rusia hiziv.

E 1107 e voe trec'h war ar Bolovtsied a oa o klask aloubiñ Rous Kyiv. Pevar bloaz goude (27 Meurzh 1111) e skoazellas Svyatopolk II Izyaslavtich, priñs Kyiv, da faezhañ ar Bolovtsied ur wech ouzhpenn en emgann ar stêr Salnytsia e-kichen Izioum.

Goude marv Svyatopolk II er bloaz 1113, tud Kyiv a c'hourc'hemennas ma tistrofe Volodymyr Monomac'h, ar pezh a reas. Goude e gurunadur e voulc'has e ren, a badas betek man eas da Anaon e 1125. Beziet e voe en iliz-veur *Santez Sofia* Kyiv.

E-kerzh e ren ec'h embannas meur a lezenn evit distegnañ kevredigezh Rous Kyiv. Dek vloaz goude e dremenvan e voe stlabezet Rous Kyiv gant aloubadeg ar Vongoled.

## Kerentiezh
Div wech da nebeutañ e timezas Volodymyr II Monomac'h : e 1074 pe 1075 (oadet 21 bloaz pe 22 vloaz) gant Gytha Wessex (* ~1053/1061 – † 1098/1107, merc'h da Harold II Godwinson Bro-Saoz, 6 bugel dezho ; un eil pried, merc'h da Aepa, Khan ar Bolovtsied, dianav he anv, 5 bugel dezho hervez ar *Primary Chronicle* bepred.
;Gant Gytha Wessex
#Mstislav I Harald, Priñs Kyiv (1076-1132), dimezet e 1095 gant Kristina Ingesdotter, merc'h d'ar roue Inge Stenkilsson Sveden, hag e 1122 gant ur verc'h da verour (Посадник *posadnyk*) Novgorod, Dmytro Zavydytch.
#Izyaslav Volodymyrovytch († 1096), priñs Mourom.
#Svyatoslav († 1114), priñs Pereyaslavl.
#Yaropolk II Volodymyrovytch (1082-1139), priñs Kyiv, dimezet e 1116 da Helen Osetia.
#Vyatcheslav I Volodymyrovytch (1083-1154), priñs Kyiv.
#Marytsa Volodymyrivna († 1146), dimezet gant Leon Diogenes, mab d'an impalaer bizantat Romanos IV Diogenes.
;Gant merc'h Aepa
#Roman Volodymyrovytch († 1119), priñs Volhynia, dimezet e 1114 da verc'h Volodar, priñs Peremychl.
#Yevfymiya Volodymyrivna († 1139), dimezet e 1112 gant Koloman Hungaria, he argasas goude bloaz en abeg da avoultriezh.
#Agafiya (Agatha), dimezet en 1116 gant Vsevolko, priñs Grodna (Гродна e Belarus hiziv).
#Youriy "Dolgoroukyy" ("Brec'h Hir", 1099-1157), priñs Kyiv.
#Andriy (1102-1142), priñs Volhynia.

## Levrlennadur
* Basilevsky, Alexander. *Early Ukraine – A Military and Social History to the Mid-19th Century*. Jefferson, North Carolina : McFarland, 2016 
* Borrero, Mauricio. *Russia: A Reference Guide from the Renaissance to the Present*. New York : Facts on File, 2004 
* Bushkovitch, Paul. *A Concise History of Russia*. Cambridge, Massachussets : Cambridge University Press, 2011 
* Christian, David. *A History of Russia, Central Asia and Mongolia – Volume 1: Inner Eurasia from Prehistory to the Mongol Empire*. Hoboken, New Jersey : Wiley-Blackwell, 1998 
* Cross, Samuel Hazzard & Sherbowitz-Wetzor, Olgerd P.. *The Russian Primary Chronicle – Laurentian Text*. Cambridge, Massachussets : The Mediæval Academy of America, 1953 • 
* Curta, Florin. *Eastern Europe in the Middle Ages (500-1300)*. Leiden : Brill, 2019 
* Feldbrugge, Ferdinand J. M.. *A History of Russian Law: From Ancient Times to the Council Code (Ulozhenie) of Tsar Aleksei Mikhailovich of 1649*. Leiden : Brill, 2017 
* Franklin, Simon & Shepard, Jonathan. *The Emergence of Russia 750-1200*. London : Routledge, 1996 
* Gleason, Abbott. *A Companion to Russian History*. Hoboken, New Jersey : Wiley-Blackwell, 2014 
* Hanak, Walter K.. *The Nature and the Image of priñsly Power in Kievan Rus’, 980-1054 – A Study of Sources*. Leiden : Brill, 2013 
* Kendrick, Thomas D. *A History of the Vikings*. Mineola, New York : Courier Dover Publications, 2004 
* Leon Diákonos & Talbot, Alice-Mary & Sullivan, Denis F.. *The *History* of Leo the Deacon – Byzantine Military Expansion in the Tenth Century*. Washington, DC : Dumbarton Oaks Research Library and Collection, 2005 
* Levin, Eve. *Sex and Society in the World of the Orthodox Slavs 900–1700*. Ithaca, New York : Cornell University Press, 1995 
* Martin, Janet. *Medieval Russia, 980-1584*. Cambridge, Massachussets : Cambridge University Press, 2008 
* Moss, Walter G.. *A History of Russia – Volume 1: To 1917*. New York : Anthem Press, 2003 
* Plokhyi Serhii. *The Gates of Europe: A History of Ukraine*. London : Penguin Books, 2016 
* Vernadsky, George V.. *The Origins of Russia* Oxford : Clarendon Press, 1959

## Notennoù